THAI คาดรายได้-กำไร Q2/58 ต่ำกว่า Q1/58 เหตุเป็น Low Season
THAI คาดรายได้-กำไร Q2/58 ต่ำกว่า Q1/58 แม้ไม่มีบันทึกด้อยค่า เหตุเป็น Low Season ขณะที่ปีนี้บริษัทตั้งเป้าลดค่าใช้จ่ายการดำเนินงานจำนวน 8-9 พันล้านบาท
13 พ.ค. 2558

นายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า บริษัทคาดว่า แนวโน้มในไตรมาส 2/58 ดีไม่เท่าไตรมาสแรก เพราะเป็นช่วง Low season โดยในเดือน เม.ย.มี Cabin factor ที่ 76% ซึ่งต่ำกว่าเป้าที่วางไว้ทั้งปีเฉลี่ย 80% อีกทั้งราคาน้ำมันก็ขยับขึ้น 
อย่างไรก็ตามบริษัทได้ทำประกันความเสี่ยงราคาน้ำมันสัดส่วน 70% ของปริมาณที่ใช้ ทำให้ไม่กังวลในส่วนนี้ โดยตลาดคาดการณ์ราคาน้ำมันอากาศยานอยู่ที่ระดับ 75-80 เหรียญ/บาร์เรล นอกจากนี้ เงินบาทอ่อนค่าทำให้กำไรจากอัตราแลกเปลี่ยนน้อยลง หรืออาจจะเป็นขาดทุนอัตราแลกเปลี่ยน
ขณะที่ ในไตรมาส 2/58 และไตรมาส 3/58 จะไม่มีการบันทึกการด้อยค่าทรัพย์สิน จากไตรมาส 1/58 ที่บันทึกการด้อยค่าทรัพย์สินเป็นเงิน 1.18 หมื่นล้านบาทสำหรับเครื่องบินแอร์บัส A340-600 จำนวน 6 ลำที่มีอายุ 8-10 ปี  แต่จะมีการบันทึกด้อยค่าอีกครั้งในไตรมาส 4/58 สำหรับเครื่องบินโบอิ้ง 747-400 จำนวน 8 ลำ แต่จะไม่มากเท่าไตรมาสแรกที่ผ่านมา เพราะอายุเครื่องบินสูง 22 ปี
ขณะเดียวกันในปีนี้บริษัทตั้งเป้าลดค่าใช้จ่ายการดำเนินงานจำนวน 8-9 พันล้านบาท ซึ่งรวมค่าใช้จ่ายที่ใช้สำหรับโครงการ Early Retire จำนวน 5.5 พันล้านบาท ซึ่งจะเสนอคณะกรรมการบริษัทในเดือนมิ.ย. โดยโครงการนี้ตั้งเป้าหมายจำนวนพนักงาน 1,800 คน
ส่วนแผนการขายเครื่องบินปีนี้ 42 ลำ ขายไปแล้ว 10 ลำ เหลืออยู่ 32 ลำ โดยอยู่เจรจาขายอยู่จำนวน 8 ลำ และรอปลดระวาง 8 ลำในเดือนธ.ค.นี้. อย่างไรก็ดี มีเครื่องบินแอร์บัส340-500 จำนวน 4 ลำอายุ 10 ปี ที่ขายยาก
ขณะเดียวกันก็จะมีการรับมอบเครื่องบินใหม่อีก 5 ลำ ได้แก่ เครื่องบินโบอิ้ง 787 จำนวน 1 ลำในเดือนก.ค. เครื่องบินโบอิ้ง 777 จำนวน 2 ลำ รับมอบก.ค.และ ก.ย. และเครื่องบินแอร์บัส320-300 จำนวน 2 ลำ รับมอบ ต.ค.และพ.ย.ทำให้สิ้นปี 58 การบินไทยมีฝูงบิน จำนวน 89 ลำ จาก ณ สิ้น มี.ค.58 มีจำนวน 93 ลำ